**Ministru kabineta noteikumu projekta “Grozījumi Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likums “Grozījumi Valsts un pašvaldību institūciju amatpersonu un darbinieku atlīdzības likumā”, kas stāsies spēkā 2019. gada 1. janvārī, paredz atsevišķas sociālās garantijas attiecināt uz visām valsts drošības iestāžu amatpersonām, kā arī grozīt uz Drošības policijas (turpmāk – Iestāde) amatpersonām attiecināmo sociālo garantiju kopumu, kas no 2019. gada 1. janvāra tiks attiecinātas uz visām valsts drošības iestāžu amatpersonām, līdz ar to Ministru kabineta noteikumu projekts “Grozījumi Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” (turpmāk – Projekts)  Paredz papildināt jau izveidotās procedūras, lai to saturs tiktu attiecināts arī uz valsts drošības iestāžu amatpersonām.  Projektam ir noteikts spēkā stāšanās termiņš – 2019. gada 1. janvāris. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Likums “Grozījumi Valsts drošības iestāžu likumā”. Stājas spēkā 2019. gada 1. janvārī.  2. Likums “Grozījumi Valsts un pašvaldību institūciju amatpersonu un darbinieku atlīdzības likumā”. Stājas spēkā 2019. gada 1. janvārī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ņemot vērā likumā “Grozījumi Valsts un pašvaldību institūciju amatpersonu un darbinieku atlīdzības likumā” paredzētās izmaiņas, proti, atsevišķas sociālās garantijas attiecināt uz visām valsts drošības iestāžu amatpersonām, lai valsts drošības iestāžu amatpersonas nostādītu savstarpēji vienlīdzīgā situācijā, kā arī grozīt uz Iestādes amatpersonām attiecināmo sociālo garantiju kopumu, kas no 2019. gada 1. janvāra tiks attiecinātas uz visām valsts drošības iestāžu amatpersonām, ir nepieciešams Ministru kabineta 2010. gada 21. jūnija noteikumos Nr. 565 “Noteikumi par valsts un pašvaldību institūciju amatpersonu un darbinieku sociālajām garantijām” (turpmāk **–** Noteikumi) papildināt jau izveidotās procedūras, lai to saturs tiktu attiecināts arī uz valsts drošības iestāžu amatpersonām.  1. Projekts paredz papildināt Noteikumos jau izveidotās procedūras – pabalsta amatpersonas nāves gadījumā (II1. nodaļa), nelaimes gadījuma pabalsta (III., III1. nodaļa), pārcelšanās pabalsta (VII. nodaļa), ceļa izdevumu kompensācijas (XII. nodaļa), kompensācijas sakarā ar laulātā ienākumu zaudēšanu (XIV. nodaļa) piešķiršanu ar atzīmēm par to attiecināšanu arī uz valsts drošības iestāžu amatpersonām.  2. Projekts paredz Noteikumus papildināt ar 6.1 11. apakšpunktu, pilnveidojot gadījumu uzskaitījumu, kuri uzskatāmi par dzīvības vai veselības apdraudējumu (risku), kas saistīts ar amata pienākumu izpildi.  Tā kā dienesta pienākumi, kas ir saistīti ar izlūkošanas, pretizlūkošanas, operatīvās darbības pasākumu veikšanu un valsts noslēpuma aizsardzību, vienmēr būs saistīti ar paaugstinātu risku amatpersonu dzīvībai un veselībai, izvērtējot Noteikumu 6.1 punktā uzskaitīto gadījumu kopumu, secināms, ka amatpersonu dzīvības vai veselības apdraudējums var rasties arī no citiem, Noteikumu 6.1 punktā neminētiem apstākļiem. Tādējādi šis uzskaitījums ir papildināts, lai tas atbilstu dienesta valsts drošības iestādē amatpersonām radītajiem dzīvības vai veselības apdraudējumiem, veicot dienesta pienākumus valsts drošības iestādē, kas saistīti ar izlūkošanas, pretizlūkošanas, operatīvās darbības pasākumu veikšanu un valsts noslēpuma aizsardzību, kā arī citu operatīvās darbības subjektu amatpersonām radītajiem dzīvības vai veselības apdraudējumiem, veicot operatīvās darbības pasākumus.  3. Projekts paredz papildināt Noteikumus ar 7.2, 8.1,9.1, 9.2, 9.3, 9.4, 9.5 punktu, nosakot tikai uz valsts drošības iestādēm attiecināmu procedūru lēmuma par nelaimes gadījuma pabalstu piešķiršanu pieņemšanai.  Atšķirīgi no Noteikumos paredzētās procedūras, nelaimes gadījumā gūtā veselības bojājuma smaguma pakāpi valsts drošības iestādes amatpersonai noteiks ārstniecības persona. Saskaņā ar Ārstniecības likuma 1. panta 2. apakšpunktu ārstniecības personas ir personas, kam ir medicīniskā izglītība un kas nodarbojas ar ārstniecību. Minētā likuma 37. panta pirmās daļas 2. punkts paredz, ka ārstniecības persona ir ārsts, kura ieguvusi izglītību, kas atbilst likumā “Par reglamentētajām profesijām un profesionālās kvalifikācijas atzīšanu” noteiktajām prasībām, un kura ar zinātniski pamatotu medicīnisko darbību tieši vai netieši iedarbojas uz cilvēku un savas profesionālās darbības ietvaros novērtē slimības un to izraisītos funkcionēšanas ierobežojumus ķermeņa, aktivitātes un dalības līmenī.  Atsevišķa procedūra valsts drošības iestādēs ir nepieciešama, lai nodrošinātu informācijas aizsardzību, kas saistīta ar to personālsastāvu un nelaimes gadījuma faktiskajiem apstākļiem, ņemot vērā, ka Ministru kabineta 2004. gada 26. oktobra noteikumu Nr. 887 “Valsts noslēpuma objektu saraksts” 2.6.4. punkts paredz, ka to personu lietas, kuras strādā valsts drošības iestādēs, ir valsts noslēpuma objekts, turklāt nelaimes gadījuma faktiskie apstākļi jebkurā gadījumā būs tieši saistīti arī ar citiem šajā sarakstā minētajiem punktiem, kas ir saistīti ar izlūkošanas, pretizlūkošanas, operatīvās darbības pasākumu veikšanu vai valsts noslēpuma aizsardzību.  Ārstniecības persona izziņas sagatavošanai izvērtēs aktā par nelaimes gadījumu darbā fiksēto, kā arī valsts drošības iestādes amatpersonas iesniegtos ārstniecības iestāžu medicīniskās dokumentācijas izrakstus par nelaimes gadījumā gūtā veselības bojājuma ārstēšanu.  Savukārt lēmumu par pabalsta piešķiršanu valsts drošības iestāžu amatpersonām pieņems attiecīgās valsts drošības iestādes vadītājs mēneša laikā pēc ārstniecības personas izziņas saņemšanas vai Veselības un darbspēju ekspertīzes ārstu valsts komisijas lēmuma saņemšanas par valsts drošības iestādes amatpersonai piešķirto invaliditātes grupu, ko sagatavos divos eksemplāros, ņemot vērā, ka attiecīgā valsts drošības iestāde amatpersonai izmaksās nelaimes gadījuma pabalstu.  4. Likums “Grozījumi Valsts un pašvaldību institūciju amatpersonu un darbinieku atlīdzības likumā” paredz 19. panta 24 daļu attiecināt arī uz valsts drošības iestāžu amatpersonām, valsts drošības iestāžu amatpersonām tiek noteiktas tiesības saņemt nelaimes gadījuma pabalstu arī, kad nelaimes gadījumi nav notikuši pildot ar dzīvības vai veselības apdraudējumu (risku) saistītus dienesta (amata) pienākumus. Ņemot vērā Projektā paredzētos precizējumus Noteikumu III. Nodaļā, Projektā ir precizēta arī nelaimes gadījuma pabalsta piešķiršana, kas nav saistīta ar dienesta (amata) pienākumu pildīšanu, papildinot jau izveidotās procedūras ar atsaucēm uz ārstniecības personas izziņas sagatavošanu valsts drošības iestādēs.  Līdz ar to Projektā paredzētās izmaiņas skar vienīgi valsts drošības iestādes, savukārt uz citām iestādēm attiecināmās pastāvošās procedūras kārtības netiek grozītas, tādējādi neietekmējot citu iestāžu amatpersonām un darbiniekiem paredzēto sociālo garantiju nodrošināšanas kārtību. Tāpat atzīmējams, ka grozījumi ir izstrādāti saskaņā ar likumprojekta “Grozījumi Valsts un pašvaldību institūciju amatpersonu un darbinieku atlīdzības likumā” būtību, proti, uz valsts drošības iestāžu amatpersonām attiecināmās sociālās garantijas pielīdzināt tām sociālajām garantijām, kas šobrīd paredzētas Iekšlietu sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm.  5. Nepieciešams noteikt, ka Noteikumi stājas spēkā 2019. gada 1. janvārī, ņemot vērā, ka Projektā ietvertie grozījumi ir saistīti ar grozījumiem Valsts drošības iestāžu likumā un Valsts un pašvaldību institūciju amatpersonu un darbinieku atlīdzības likumā, kas stāsies spēkā 2019. gada 1. janvārī. |
| 3. | Projekta izstrādē iesaistītās institūcijas | Iekšlietu ministrija, valsts drošības iestādes. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz valsts drošības iestādēm un to amatpersonām, savukārt plašāku institūciju vai personu loku neietekmē. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs Iestādes amatpersonu pabalsta pieteikumu izskatīšanā tiks pārnests no Iekšlietu ministrijas veselības un sporta centra uz Iestādi. |
| 3. | Administratīvo izmaksu monetārs novērtējums | Iestādei Projekts nerada administratīvās izmaksas, kas pārsniedz noteikto līmeni, pie kura jāveic novērtējums, jo šobrīd Iestāde veic pabalstu pieteikumu izskatīšanu attiecībā uz amatpersonām bez speciālajām dienesta pakāpēm. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība nav plānota, jo grozījumi attiecas uz atsevišķu personu loku – valsts drošības iestādēm un to amatpersonām – un sabiedrību kopumā neietekmēs. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts drošības iestādes. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunu institūciju izveide, esošu institūciju likvidācija vai reorganizācija nebūs nepieciešama.  Projekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iekšlietu ministrs R. Kozlovskis

Vīza: valsts sekretārs D. Trofimovs

22.11.2018. 14:40

1304

67208949, juristi@dp.gov.lv